Sør-Korea stanset løpesedler til Nord-Korea
200.000 løpesedler med kritikk av det nordkoreanske regimet skulle sendes opp med ballonger fra et område i Sør-Korea nær grensen mellom de to landene. Den nordkoreanske hæren truet før helgen med et militært angrep mot stedet hvor ballongene skulle sendes til værs. Aktivister og innbyggere i det aktuelle området fikk beskjed om å evakuere. - De omkringliggende områdene vil bli mål for direkte beskytning, het det i advarselen fra kommunist-diktaturet i nord.Myndighetene i Sør-Korea lovet å gjengjelde eventuelle angrep, men ga til slutt etter for presset og stanset aksjonen. Sørkoreansk politi og soldater sørget for at verken aktivister, journalister, turister eller fastboende fikk ta seg fram til grenseområdet, ifølge lokale medier. - Vi er ikke her for å framprovosere en konflikt, men for å formidle sannheten til nordkoreanerne, sier Park Sang-hak, som har deltatt i organiseringen av aksjonen. Han kaller Sør-Koreas president Lee Myung-bak en feiging som lar seg skremme av truslene til den nordkoreanske diktatoren Kim Jong-un.Det er ikke første gang sørkoreanske myndigheter stanser forsøk på å sende propaganda inn i nabolandet. Men det er uvanlig at aktivister holdes borte fra grenseområdet med makt. Flere av dem som ble stanset av politiet mandag, var nordkoreanske avhoppere. Politiske analytikere mener president Lee Myng-bak forsøker å unngå en forverring av forholdet til Nord-Korea før det sørkoreanske presidentvalget i desember.
Myndighetene i Sør-Korea stanset mandag aktivister som ville sende løpesedler inn i Nord-Korea, etter at nordkoreanerne truet med et «nådeløst militært angrep».